b'\n_START_ARTICLE_\nRuskop\xc3\xa4\xc3\xa4sirkku\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on 15\xe2\x80\x9316\xc2\xbd cm ja paino noin 25 g. Ruskop\xc3\xa4\xc3\xa4sirkku on l\xc3\xa4heist\xc3\xa4 sukua mustap\xc3\xa4\xc3\xa4sirkulle, ja ne risteytyv\xc3\xa4t kesken\xc3\xa4\xc3\xa4n Kaspianmeren kaakkoispuolen esiintymisalueella. Jotkut tutkijat pit\xc3\xa4v\xc3\xa4t n\xc3\xa4it\xc3\xa4 samana lajina._NEWLINE_Naaras ja nuori ruskop\xc3\xa4\xc3\xa4sirkku ovat niin samanlaisia kuin mustap\xc3\xa4\xc3\xa4sirkut, ett\xc3\xa4 maastom\xc3\xa4\xc3\xa4ritys on useimmiten mahdotonta. Juhlapukuinen koiras on komea: alapuolelta se on keltainen, p\xc3\xa4\xc3\xa4 ja kurkku ovat punaruskeat, selk\xc3\xa4 on vihert\xc3\xa4v\xc3\xa4 ja raidallinen sek\xc3\xa4 yl\xc3\xa4per\xc3\xa4 kellert\xc3\xa4v\xc3\xa4. \xc3\x84\xc3\xa4net ovat samankaltaisia kuin mustap\xc3\xa4\xc3\xa4sirkun._NEWLINE_Sek\xc3\xa4 vanhoilla ett\xc3\xa4 nuorilla ruskop\xc3\xa4\xc3\xa4sirkuilla on t\xc3\xa4ydellinen sulkasato talvella.\n_START_SECTION_\nEsiintyminen\n_START_PARAGRAPH_\nKeskiaasialainen laji, joka esiintyy Volgalta ja Kaspianmerelt\xc3\xa4 L\xc3\xa4nsi-Kiinaan. Lajin esiintymisalue on laaja, 1\xe2\x80\x9310 miljoonaa neli\xc3\xb6kilometri\xc3\xa4. Euroopan populaatio pesii Volgalla ja on kooltaan 500\xe2\x80\x932000 yksil\xc3\xb6\xc3\xa4. Muuttolintu, joka talvehtii Intiassa._NEWLINE_Suomessa laji on toistaiseksi tavattu kolmesti, 26.\xe2\x80\x9327.5.1996 Kirkkonummella,7.6.\xe2\x80\x935.7.1996 Mustasaaressa ja Salon Halikonlahdessa n.19-22.6.2019. N\xc3\xa4iden lis\xc3\xa4ksi on 7 havaintoa naaraspukuisista linnuista, jotka ovat olleet joko ruskop\xc3\xa4\xc3\xa4- tai mustap\xc3\xa4\xc3\xa4sirkkuja.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPesim\xc3\xa4alueena ovat pensaikkoiset tai harvaa puustoa kasvavat avomaat, arot, vuorenrinteet, puoliaavikot, peltoaukeat.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nMy\xc3\xb6h\xc3\xa4inen pesij\xc3\xa4, sill\xc3\xa4 pesii tavallisesti vasta kes\xc3\xa4kuussa. Pes\xc3\xa4 on matalalla pensaassa tai varvikossa. Munia on 3\xe2\x80\x936, joita naaras hautoo 10\xe2\x80\x9314 p\xc3\xa4iv\xc3\xa4\xc3\xa4.\n_START_SECTION_\nRavinto\n_START_PARAGRAPH_\nSy\xc3\xb6 p\xc3\xa4\xc3\xa4asiassa siemeni\xc3\xa4 ja ruokailee yleens\xc3\xa4 maassa. Kes\xc3\xa4ll\xc3\xa4 sy\xc3\xb6 my\xc3\xb6s selk\xc3\xa4rangattomia, jotka ovat poikasten p\xc3\xa4\xc3\xa4asiallista ravintoa.'